ΟΔΗΓΙΑ 1999/72/ΕΚ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ της 29ης Ιουλίου 1999 για τροποποίηση της οδηγίας 92/117/ΕΟΚ του Συμβουλίου για τα μέτρα προστασίας από ορισμένες ζωονόσους και ορισμένους ζωονοσογόνους παράγοντες στα ζώα και στα προϊόντα ζωικής προέλευσης, προκειμένου να αποφευχθούν οι εστίες λοιμώξεων και δηλητηριάσεων που οφείλονται στα τρόφιμα ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη: τη συνθήκη για την ίδρυση της Ευρωπαϊκής Κοινότητας, και ιδίως το άρθρο 152 παράγραφος 4, την πρόταση της Επιτροπής(1), τη γνώμη της Οικονομικής και Κοινωνικής Επιτροπής(2), Αποφασίζοντας σύμφωνα με τη διαδικασία του άρθρου 251 της συνθήκης(3), Εκτιμώντας τα ακόλουθα: (1) βάσει της κτηθείσας εμπειρίας και της σημασίας που αποδίδεται στην πρόληψη και την καταπολέμηση των ζωονόσων, φαίνεται σκόπιμη η ουσιώδης αναθεώρηση των διατάξεων της οδηγίας 92/117/ΕΟΚ του Συμβουλίου, της 17ης Δεκεμβρίου 1992, για τα μέτρα προστασίας από ορισμένες ζωονόσους και ορισμένους ζωονοσογόνους παράγοντες στα ζώα και στα προϊόντα ζωϊκής προέλευσης, προκειμένου να αποφευχθούν οι εστίες λοιμώξεων και δηλητηριάσεων που οφείλονται στα τρόφιμα(4)· (2) η ουσιώδης αυτή αναθεώρηση συνίσταται στην εισαγωγή νέων διατάξεων για το σύστημα αναφοράς των ζωονόσων, βελτιωμένους κανόνες για την καταπολέμηση και την εκρίζωση της σαλμονέλωσης σε αγέλες πουλερικών, και σε σύστημα καταπολέμησης άλλων ζωονόσων πλην της σαλμονέλωσης· (3) η ουσιώδης αναθεώρηση απαιτεί τη διαβούλευση με, και την εξέταση από, όλα τα εμπλεκόμενα μέρη, και ιδίως τις οργανώσεις καταναλωτών, το γεωργικό χώρο και τον επιστημονικό κόσμο· (4) όσο εκκρεμεί η ουσιώδης αναθεώρηση, θα πρέπει να προβλεφθεί η παράταση των προθεσμιών υποβολής σχεδίων που πρέπει να παρουσιάσουν οι τρίτες χώρες και παράλληλα η αναβολή της υποχρέωσης της Επιτροπής να υποβάλλει προτάσεις για νέες διατάξεις προς το Ευρωπαϊκό Κοινοβούλιο και το Συμβούλιο, ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ: Άρθρο 1 Η οδηγία 92/117/ΕΟΚ τροποποιείται ως εξής: 1. Στο άρθρο 14 παράγραφος 2, οι λέξεις "μέχρι τις 31 Δεκεμβρίου 1998" αντικαθίστανται από τις λέξεις "ένα έτος μετά τη θέση σε ισχύ των πράξεων κατ' εφαρμογή των προτάσεων που αναφέρονται στην παράγραφο 2 του άρθρου 15α". 2. Το άρθρο 15α τροποποιείται ως εξής: α) στην παράγραφο 1, πρώτη γραμμή, η ημερομηνία "1η Νοεμβρίου 1997" αντικαθίσταται από την ημερομηνία "31η Μαρτίου 2000". β) στην παράγραφο 2, στο τέλος, η ημερομηνία "1η Ιουνίου 1998" αντικαθίσταται από την ημερομηνία "31η Δεκεμβρίου 2000". Άρθρο 2 1. Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωση προς την παρούσα οδηγία στις 31 Μαΐου 2001, το αργότερο. Ενημερώνουν αμέσως την Επιτροπή σχετικά. Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη. 2. Τα κράτη μέλη γνωστοποιούν στην Επιτροπή το κείμενο των διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία. Η Επιτροπή ενημερώνει τα λοιπά κράτη μέλη σχετικά. Άρθρο 3 Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων. Άρθρο 4 Η παρούσα οδηγία απευθύνεται στα κράτη μέλη. Βρυξέλλες, 29 Ιουλίου 1999.

[Source: multi_eurlex | Tokens: 3113]